SL Uradni list Evropske unije C 66/16

Obvestilo o začetku delnega vmesnega pregleda protidampinških ukrepov, ki se uporabljajo za uvoz kompaktnih diskov za snemanje s poreklom iz Tajvana, in o začetku delnega vmesnega pregleda izravnalnih ukrepov, ki se uporabljajo za uvoz kompaktnih diskov za snemanje s poreklom iz Indije

(2007/C 66/07)

Komisija se je na lastno pobudo odločila za delni vmesni pregled protidampinških ukrepov, ki se uporabljajo za uvoz kompaktnih diskov za snemanje s poreklom iz Tajvana, v skladu s členom 11(3) Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (1) („osnovna protidampinška uredba“) in za delni vmesni pregled izravnalnih ukrepov, ki se uporabljajo za uvoz kompaktnih diskov za snemanje s poreklom iz Indije, v skladu s členom 19 Uredbe Sveta (ES) št. 2026/97 z dne 6. oktobra 1997 o zaščiti proti subvencioniranemu uvozu iz držav, ki niso članice Evropske skupnosti (2) („osnovna protisubvencijska uredba“).

Pregleda sta omejena na preučitev, ali je nadaljevanje obstoječih ukrepov v nasprotju z interesom Skupnosti.

1. Izdelek

Izdelek, ki ga je treba pregledati, so kompaktni diski (CD-ROMi) za snemanje s poreklom iz Tajvana in Indije („zadevni izdelek“), trenutno uvrščeni pod oznako KN ex 8523 4011. Ta oznaka KN je zgolj informativne narave.

2. Obstoječi ukrepi

Trenutno veljavna ukrepa sta dokončna protidampinška dajatev, uvedena z Uredbo Sveta (ES) št. 1050/2002 (3) na uvoz kompaktnih diskov za snemanje s poreklom iz Tajvana, in dokončna izravnalna dajatev, uvedena z Uredbo Sveta (ES) št. 960/2003 (4) na uvoz kompaktnih diskov za snemanje s poreklom iz Indije.

3. Razlogi za pregled

Informacije, ki so na voljo Komisiji, kažejo, da zaradi sprememb na trgu Skupnosti od obdobij preiskav, uporabljenih v okviru preiskav, ki sta privedli do uvedbe obstoječih ukrepov, nadaljevanje teh ukrepov morda ni več v skladu z interesom Skupnosti. Zlasti je Komisija v protidampinški preiskavi glede uvoza kompaktnih diskov za snemanje iz Ljudske republike Kitajske, Hongkonga in Malezije sklenila, da uvedba ukrepov na uvoz iz navedenih držav (5) ne bi bila v skladu z interesom Skupnosti. V teh okoliščinah je primerno preveriti potrebo po nadaljevanju obstoječih ukrepov z možnostjo retroaktivne veljave sklepa od 4. novembra 2006, torej od datuma objave sklepa o zaključku protidampinške preiskave v zvezi z uvozom kompaktnih diskov za snemanje iz Ljudske republike Kitajske, Hongkonga in Malezije.

4. Postopek

Po posvetovanju s svetovalnim odborom je Komisija ugotovila, da obstajajo zadostni dokazi, ki opravičujejo začetek delnih vmesnih pregledov, zato začenja pregled protidampinških ukrepov, ki se uporabljajo za uvoz kompaktnih diskov za snemanje s poreklom iz Tajvana, v skladu s členom 11(3) osnovne protidampinške uredbe in pregled izravnalnih ukrepov, ki se uporabljajo za uvoz kompaktnih diskov za snemanje s poreklom iz Indije, v skladu s členom 19 osnovne protisubvencijske uredbe, oba po obsegu omejena na preiskavo interesa Skupnosti.

(a) Vprašalniki

Da bi Komisija pridobila informacije, za katere meni, da so potrebne za njeno preiskavo, bo proizvajalcem Skupnosti, uvoznikom, uporabnikom, proizvajalcem izvoznikom v Tajvanu in Indiji ter organom zadevnih držav izvoznic poslala vprašalnike. Komisija mora te informacije in dokazila prejeti v roku, določenem v točki 5(a).

(b) Zbiranje informacij in zaslišanja

Vse zainteresirane stranke so vabljene, da izrazijo svoja stališča, predložijo poleg izpolnjenih vprašalnikov še druge informacije in zagotovijo ustrezna dokazila. Komisija mora te informacije in dokazila prejeti v roku, določenem v točki 5(a).

Poleg tega lahko Komisija zasliši zainteresirane stranke, če te vložijo zahtevek in v njem navedejo posebne razloge, zaradi katerih bi morale biti zaslišane. Ta zahtevek mora biti vložen v roku, določenem v točki 5(b).

5. Roki

(a) Rok, v katerem se stranke lahko javijo, predložijo izpolnjene vprašalnike in kakršne koli druge informacije

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjene vprašalnike ali kakršne koli druge informacije v 40 dneh po objavi tega obvestila v Uradnem listu Evropske unije, če ni drugače določeno. Opozoriti je treba, da je uveljavljanje večine pravic v postopku, določenih v osnovni uredbi, odvisno od tega, ali se stranka javi v navedenem roku.

(b) Zaslišanja

Vse zainteresirane stranke lahko pri Komisiji zaprosijo tudi za zaslišanje v istem 40-dnevnem roku.

6. Pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni drugače določeno) in v njih morajo biti navedeni ime, naslov, elektronski naslov, telefonska številka ter številka telefaksa zainteresirane stranke. Vsa pisna stališča, vključno z informacijami, zahtevanimi v tem obvestilu, izpolnjenimi vprašalniki in korespondenco, ki jih zainteresirane stranke predložijo na zaupni osnovi, se opremijo z oznako „Interno“ (6) ter se jim v skladu s členom 19(2) osnovne protidampinške uredbe in členom 29(2) osnovne protisubvencijske uredbe priloži nezaupna različica, ki je opremljena z oznako „V PREGLED ZAINTERESIRANIM STRANKAM“.

Naslov Komisije za korespondenco:

European Commission Directorate General for Trade Directorate B Office: J-79 5/16 B-1049 Brussels Telefaks: (32-2) 295 65 05

7. Nesodelovanje

V primerih, ko katera koli zainteresirana stranka zavrne dostop do potrebnih informacij, jih ne zagotovi v določenih rokih ali znatno ovira preiskavo, se lahko v skladu s členom 18 osnovne protidampinške uredbe in člena 28 osnovne protisubvencijske uredbe na podlagi razpoložljivih dejstev sprejmejo pozitivne ali negativne ugotovitve.

Če se ugotovi, da je katera koli zainteresirana stranka predložila napačne ali zavajajoče informacije, se te ne upoštevajo, v skladu s členom 18 osnovne protidampinške uredbe in členom 28 osnovne protisubvencijske uredbe pa se lahko uporabijo razpoložljiva dejstva. Če zainteresirana stranka ne sodeluje ali pa sodeluje le delno in se zato uporabijo razpoložljiva dejstva, je lahko izid za to stranko manj ugoden, kot bi bil, če bi sodelovala.

8. Časovni okvir preiskave

Preiskava se v skladu s členom 11(5) osnovne protidampinške uredbe in členom 22 osnovne protisubvencijske uredbe zaključi v 15 mesecih po objavi tega obvestila v Uradnem listu Evropske unije.

(1) UL L 56, 6.3.1996, str. 1. Uredba, kakor je bila nazadnje spremenjena z Uredbo Sveta (ES) št. 2117/2005 (UL L 340, 23.12.2005, str. 17).

(2) UL L 288, 21.10.1997, str. 1. Uredba, kakor je bila nazadnje spremenjena z Uredbo (ES) št. 461/2004 (UL L 77, 13.3.2004, str. 12).

(3) UL L 160, 18.6.2002, str. 2.

(4) UL L 138, 5.6.2003, str. 1.

(5) Glej uvodno izjavo Sklepa Komisije 2006/753/ES (UL L 305, 4.11.2006, str. 15).

(6) To pomeni, da je dokument samo za interno uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta z dne 30. maja 2001 v zvezi z dostopom javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Je zaupen dokument v skladu s členom 19 osnovne protidampinške uredbe in členom 6 Sporazuma STO o izvajanju člena VI GATT 1994 (Protidampinški sporazum) oziroma v skladu s členom 29 osnovne protisubvencijske uredbe in členom 12 Sporazuma STO o subvencijah in izravnalnih ukrepih.